Félagsmönnum VLFA fjölgaði um 700 á síðasta ári Félagsmönnum í Verkalýðsfélagi Akraness fjölgaði gríðarlega á síðasta ári , eða alls um 700. „ Endurspeglast þessi fjölgun af því góða atvinnuástandi sem verið hefur á okkar félagssvæði og hinni miklu jákvæðu uppbyggingu sem orðið hefur á Grundartangasvæðinu , “ segir á heimasíðu félagsins , en endurskoðendur hafa lagt lokahönd á ársreikningana og er afkoman mjög góð um þessar mundir . Heildarhagnaður VLFA á síðasta ári var tæpar 80 milljónir og þar af er 24 milljóna hagnaður af félagssjóði . Þegar ný stjórn tók við árið 2003 nam tap á félagssjóði tæpum tveimur milljónum og hafa því umskiptin orðið mikil á skömmum tíma . „ Núverandi stjórn hefur lagt sig í líma þessi fjögur ár við að koma rekstri félagsins í samt lag og hefur það gengið vonum framar . Þessi góða afkoma gerir það að verkum að félagið getur aukið þjónustu við félagsmenn enn frekar og sem dæmi tók stjórn félagsins fimm nýja bótaflokka inn í sjúkrasjóðinn á síðasta ári og greiðslur úr sjúkrasjóði jukust um 42% á milli ára . Þessi mikla fjölgun félagsmanna sýnir einnig að félagsmenn eru ánægðir með þjónustuna , sem stjórn félagsins vill kappkosta að hafa sem besta , “ segir Vilhjálmur Birgisson formaður VLFA . Fyrirhugað er að halda aðalfund félagsins seinna í mánuðinum og verður hann auglýstur þegar nær dregur .